বিধানসভা নির্বাচন পর্যালোচনায় গোষ্ঠীদ্বন্দ্বের ‘প্রভাব’ই সবচেয়ে বেশি শঙ্কায় রেখেছে শাসক তৃণমূলকে। শুধু জেলা বা রাজ্য স্তরের নেতারাই নন, ঘনিষ্ঠমহলে এ নিয়ে উদ্বেগ প্রকাশ করেছেন দলনেত্রী মমতা বন্দ্যোপাধ্যায় স্বয়ং। চিন্তা আরও বেড়েছে, কারণ, সেই দ্বন্দ্বে কতটা ক্ষতি হতে পারে, তার আগাম আঁচ পাচ্ছেন না তাঁরা!
উত্তর থেকে দক্ষিণবঙ্গ— গোটা রাজ্যেই শাসকদলে গোষ্ঠীদ্বন্দ্বের বিপুল প্রভাব রয়েছে। সমস্যা হল, সেই গোষ্ঠীদ্বন্দ্বে ক্ষতি নিয়েও নিশ্চিত নয় শাসকদল। কলকাতা বা অন্য জেলায় ওই ‘ফ্যাক্টর’ থাকলেও তা সামান্য। তবে কোচবিহার, মালদহ, দক্ষিণ দিনাজপুর, দুই ২৪ পরগনা, কলকাতা, দুই মেদিনীপুর ও হুগলিতে তা দুশ্চিন্তার কারণ হতে পারে। সম্ভবত সেই কারণেই পাঁচ বছরের প্রশাসনিক কাজ নিজেদের কাছে ‘সন্তোষজনক’ হলেও তাতে পুরোপুরি আস্থা রাখতে পারছেন না শাসকদলের প্রার্থীরা। অন্য কিছু বিষয়ের সঙ্গে রাজ্যব্যাপী গোষ্ঠীদ্বন্দ্বই কপালে ভাঁজ ফেলেছে তাঁদের। দলের এক নেতার কথায়, ‘‘কংগ্রেস ঘরানার দলে এই ধরনের সমস্যা বরাবরের। কিন্তু এবার জোটের চ্যালেঞ্জের সামনে সেটাই নির্ণায়ক হয়ে গেলে বিপদ।’’
গোষ্ঠীদ্বন্দ্বে ক্ষতির আশঙ্কা তৃণমূলের অন্দরে ছিলই। ভোটের দিন পর্যন্ত অন্তত আটটি জেলায় ওই অভ্যন্তরীণ বিরোধ ‘ক্ষতিকর’ অবস্থায় ছিল বলে মনে করছেন দলের শীর্ষনেতারাও। তাই ভোটপর্ব চলাকালীনও গোষ্ঠীদ্বন্দ্বের প্রভাব সাধ্যমতো কমিয়ে আনার চেষ্টা করেছেন দলনেত্রী মমতা স্বয়ং। শুধু তাই-ই নয়, শেষদফার ভোটে চালসায় ‘ঘাঁটি’ গাড়ার পিছনেও মমতার সেই উদ্দেশ্য কাজ করেছে বলে মনে করছেন দলের উত্তরবঙ্গের নেতৃত্ব। শেষদফায় যে জেলায় ভোট ছিল, সেই কোচবিহারে গোষ্ঠীদ্বন্দ্ব মাত্রা ছাড়িয়েছিল ফরওয়ার্ড ব্লকের নেতা উদয়ন গুহ তৃণমূলে যোগ দেওয়ার পর। উদয়নের পথে প্রধান বাধা হয়ে দাঁড়ান জেলা তৃণমূলের সভাপতি রবীন্দ্রনাথ ঘোষ। যা ছাপ ফেলেছে উদয়নের দিনহাটা কেন্দ্রের বাইরেও।
ক্ষমতায় আসার পর উত্তর ২৪ পরগনার গোষ্ঠীদ্বন্দ্বও আগের তুলনায় অনেক বেড়েছে। জেলা দলের সভাপতি তথা মন্ত্রী জ্যোতিপ্রিয় মল্লিকের সঙ্গে একাধিক জায়গায় তাঁর বিরোধী গোষ্ঠীর টক্কর চলেছে লাগাতার। সাংসদ-বিধায়ক বিরোধ এবং পুরভোটে প্রার্থী হওয়া বা না-হওয়া, দখলে আসা পুরবোর্ডে পদ পাওয়া নিয়েও কোন্দল বেড়েছে। দক্ষিণ ২৪ পরগনাতেও গোষ্ঠীকোন্দলই ‘হাতে-থাকা’ একাধিক আসনে চিন্তায় রেখেছে তৃণমূলকে। সব জায়গায় হারজিতের দুশ্চিন্তা না-মানলেও দুই ২৪ পরগনায় অন্তত ১৮-২০টি আসনে গোষ্ঠীদ্বন্দ্বের প্রভাব অস্বীকার করা যাচ্ছে না। পূর্ব মেদিনীপুরের এগরা, তমলুক, হলদিয়া ও দুই পাঁশকুড়ায় ‘অন্তর্ঘাত’ ঠেকাতে ঘাম ছুটেছে শুভেন্দু অধিকারীর। হুগলি, বীরভূম ও বর্ধমানেও ওই সমস্যা রয়েছে।